**S t a n o v i s k o**

**hlavného kontrolóra ku kontrole plnenia rozpočtu mesta a rozboru hospodárenia mestskej príspevkovej organizácie k 30.6.2014**

Kontrolná činnosť hlavného kontrolóra Mesta Stará Ľubovňa je vykonávaná v zmysle zákona č. 369/1990 Zb. o obecnom zriadení v znení neskorších predpisov a riadi sa jednotlivými ustanoveniami zákona č. 502/2001 Z. z. o finančnej kontrole a vnútornom audite v znení neskorších predpisov. Cieľom finančnej kontroly je zabezpečiť o.i. aj včasné a spoľahlivé informovanie vedúceho orgánu verejnej správy o úrovni hospodárenia s verejnými prostriedkami a o vykonávaných finančných operáciách.

Hlavný kontrolór sa zúčastňuje na zasadnutiach obecného zastupiteľstva a obecnej rady s hlasom poradným; môže sa zúčastňovať aj na zasadnutiach komisií zriadených obecným zastupiteľstvom. Úlohou hlavného kontrolóra je vykonávať kontrolu z hľadiska zákonnosti, predovšetkým so zameraním sa na dodržiavanie hospodárnosti, efektívnosti, účinnosti a účelnosti pri hospodárení s verejnými prostriedkami. Hlavný kontrolór pritom plní úlohy ustanovené v ustanovení § 18f zákona č. 369/1990 Zb. o obecnom zriadení v znení neskorších predpisov.

V záujme zachovania uvedených princípov je povinnosťou obce :

* sledovať v priebehu rozpočtového roka vývoj hospodárenia podľa rozpočtu a v prípade potreby vykonávať zmeny rozpočtu,
* s povinným zavedením programového rozpočtovania vykonávať v priebehu rozpočtového roka monitorovanie a hodnotenie plnenia programov rozpočtu a vykonávať zmeny programov rozpočtu,
* vykonávať v priebehu celého roka kontrolu hospodárení s rozpočtovými prostriedkami podľa osobitných predpisov.

**Rozpočet Mesta Stará Ľubovňa v roku 2014**

Rozpočet je pre mesto základným programovým dokumentom, podľa ktorého a na základe ktorého mesta plánuje realizáciu a finančné zabezpečenie svojich úloh a povinností, ktoré plní v súlade s osobitnými predpismi. Rozpočet mesta vyjadruje samostatnosť hospodárenia Mesta Stará Ľubovňa, obsahuje zámery a ciele, ktoré bude mesto realizovať z výdavkov rozpočtu mesta, napr. Rozvojový program mesta a pod. Len v prípade finančného zabezpečenia môže realizovať a plniť úlohy, môže sa zaväzovať k záväzkom.

Programový rozpočet Mesta Stará Ľubovňa na roky 2014 -2016 bol schválený ako vyrovnaný, uznesením MsZ XXVII/2013 zo dňa 12.12.2013, ďalej boli schválené jeho zmeny:

* I. zmena programového rozpočtu mesta, schválená uznesením MsZ XXXI/2014 dňa 19.06.2014,
* čiastkové zmeny rozpočtu v zmysle kompetencie primátora mesta v oblasti vykonávania zmien Programového rozpočtu Mesta Stará Ľubovňa v časti bežných výdavkov bez vplyvu na výsledok hospodárenia mesta, kde predpokladané príjmy a výdavky budú vo výške **9.841.796,00 €.**

Mesto v záujme dodržania uvedených princípov :

1. musí zabezpečiť, aby sa jej rozpočtové prostriedky uvoľňovali iba v takej výške, aká zodpovedá rozsahu plnenia úloh zahrnutých v rozpočte,
2. nesmie sa zaväzovať v bežnom rozpočtovom roku na také úhrady, ktoré nemá zabezpečené v rozpočte na bežný rozpočtový rok a ktorú budú zaťažovať rozpočty na nasledujúce roky,
3. prostriedky rozpočtu môže používať len na krytie nevyhnutných potrieb a opatrení vyplývajúcich z osobitných predpisov.

V súlade s ustanovením § 11 ods. 4 písm. b) zákona č. 369/1990 Zb. o obecnom zriadení v znení neskorších zmien a doplnkov a v rozsahu Uznesenia mestského zastupiteľstva, číslo XVII/2012 zo dňa 6.21.2012, môže primátor mesta vykonávať zmeny programového rozpočtu mesta v oblasti bežných výdavkov v príslušnom rozpočtovom období a v rámci príslušného programového rozpočtu v jednotlivých položkách funkčnej a ekonomickej klasifikácie okrem položiek ekonomickej klasifikácie 611, 612 a 614 - miezd, platov, služobných príjmov a ostatných osobných vyrovnaní a položiek ekonomickej klasifikácie 620 až 627 - poistného a príspevkov do poisťovní zmenou výšky rozpočtovaných výdavkov medzi jednotlivými položkami rozpočtovaných výdavkov navzájom bez navýšenia celkových výdavkov príslušného programu. Obmedzenie rozsahu úprav rozpočtu sa nevzťahuje na úpravy rozpočtu v oblasti školstva - prenesených kompetencii, nenormatívnych výdavkov v oblasti školstva a úpravy rozpočtu pri činnostiach refundovaných v plnej výške v rámci jednotlivých projektov a programov programového rozpočtu mesta. Zmeny rozpočtu mesta, ktoré vykoná primátor mesta, nesmú mať za následok zmenu schváleného výsledku hospodárenia mesta za príslušný rozpočtový rok. O vykonaných zmenách v rozpočte informuje primátor mesta mestské zastupiteľstvo na jeho zasadnutí, ktoré nasleduje bezprostredne po vykonaných zmenách. Zmeny rozpočtu mesta môže primátor mesta vykonávať, vo vyššie uvedenom rozsahu, najskôr od 01.01.2013.

V súlade s Príkazom primátora mesta č. 11/2014 zo dňa 30.06.2014 o zabezpečení kontroly plnenia rozpočtu stanovený na deň 25.8.2014, kde boli zúčastnení členovia finančno – ekonomickej komisie a určení členovia komisie a v zmysle prerokovaných záverov z finančného plnenia rozpočtu mesta a rozboru hospodárenia mestskej príspevkovej organizácie Verejnoprospešné služby **p r e d k l a d á m s t a n o v i s k o**  ku plneniu rozpočtu mesta a rozborov hospodárenia mestskej príspevkovej organizácie k 30.06.2014.

Dokument „Kontrola plnenia programového rozpočtu Mesta Stará Ľubovňa a príspevkovej organizácie VPS za prvý polrok 2014“ za **účtovné obdobie od 01.01.2014 do 30.6.2014 je štruktúrovanou správou o finančnom plnení rozpočtu Mesta Stará Ľubovňa a príspevkovej organizácie VPS**, predložený na rokovanie komisie dňa 25.08.2014 a predkladaný na rokovanie mestského zastupiteľstva dňa 18.9.2014 ako informácia o skutočnom, účtovnom stave rozpočtu, nakladaní a dodržiavaní základných princípov efektívneho hospodárenia s finančnými prostriedkami Mesta Stará Ľubovňa.

Predložený dokument obsahuje **štruktúrovaný prehľad plnenia rozpočtovaných príjmov a štruktúrovaný prehľad čerpania výdavkov v analytickom členení** **na položky schválené v rozpočte na rok 2014 a skutočné, účtovné plnenie položky so stavom k 30.06.2014 v porovnaní so stavom plnenia k 30.06.2013.**

**Výdavky rozpočtu mesta boli rozdelené do príslušných programov**. Každý program, ktorý predstavuje súhrn aktivít (prác, činností a dodávok) má definovaný svoj zámer a cieľ, pričom zámer vyjadruje očakávaný pozitívny dôsledok dlhodobého plnenia príslušných cieľov a cieľ sa monitoruje a hodnotí merateľným ukazovateľom. Dodržiavanie rozpočtového hospodárenia, plnenie resp. neplnenie jednotlivých položiek programu sú **dostatočne opísané v rámci textovej časti zdôvodnenia programov a položiek.**

Štruktúrovaný prehľad jednotlivých príjmov a výdavkov je **uvedený v tabuľkovej podobe, doplnený o textovú časť zhodnotenia dosiahnutého stavu, príp. číselných a štatistických hodnôt so zdôvodnením vykazovaných rozdielov v klesajúcich alebo narastajúcich trendoch položiek**.

Údaje ku kontrole plnenia rozpočtu sú spracované podľa rozpočtovej klasifikácie v súlade s Opatrením MF SR č. MF /010175/2004-42, ktorým sa ustanovuje druhová, organizačná a ekonomická klasifikácia rozpočtovej klasifikácie, ktorá je záväzná pri zostavovaní, sledovaní a vyhodnocovaní rozpočtov územnej samosprávy.

Materiál „Kontrola plnenia programového rozpočtu mesta za I. polrok 2014“ je štruktúrovaný na časti :

1. výsledok hospodárenia,
2. plnenie rozpočtu k 30.6.2014
3. dlhová služba
4. pohľadávky a záväzky
5. majetok mesta
6. fondové hospodárenie
7. podnikateľská činnosť
8. opatrenia z kontrol plnenia rozpočtu mesta

**Výsledok hospodárenia a plnenie rozpočtu k 30.6.2014**

K 30.06.2014 bolo dosiahnuté plnenie rozpočtu Mesta Stará Ľubovňa v nasledujúcom vnútornom členení :

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **Rozpočet** | **Rozpočet po I. zmene** | **Skutočnosť** | **% plnenia** | **Skutočnosť** | **Rozdiel v rokoch 2013-2014** |
|  | **2014** | **2014** | **k 30.06.2014** |  | **k 30.06.2013** |  |
| BEŽNÉ PRÍJMY | 7 985 120 | 8 268 640 | 4 311 125 | 52,14 | 4 062 883 | 248 242 |
| BEŽNÉ VÝDAVKY | 7 660 697 | 7 932 572 | 3 913 021 | 49,33 | 3 795 124 | 117 897 |
| BEŽNÝ ROZPOČET ( P-V) | 324 423 | 336 068 | 398 104 | 118,46 | 267 759 | 130 345 |
|  |  |  |  |  |  |  |
| KAPITÁLOVÉ PRÍJMY | 337 970 | 679 018 | 23 702 | 3,49 | 598 388 | -574 686 |
| KAPITÁLOVÉ VÝDAVKY | 804 997 | 1 463 142 | 469 589 | 32,09 | 282 667 | 186 922 |
| KAPITÁLOVÝ ROZPOČET (P-V) | -467 027 | -784 124 | -445 887 | 56,86 | 315 721 | -130 166 |
|  |  |  |  |  |  |  |
| FINANČNÉ OPERÁCIE- PRÍJEM | 341 312 | 894 138 | 312 962 | 35,00 | 222 453 | 90 509 |
| FINANČNÉ OPERÁCIE-VYDAVOK | 198 708 | 446 082 | 87 713 | 19,66 | 685 681 | -597 968 |
| FINANČNÉ OPERÁCIE-(P-V) | 142 604 | 448 056 | 225 249 | 50,27 | -463 228 | -237 979 |
|  |  |  |  |  |  |  |
| **PRÍJMY CELKOM** | **8 664 402** | **9 841 796** | **4 647 789** | **47,23** | **4 883 724** | **-235 935** |
| **VÝDAVKY CELKOM** | **8 664 402** | **9 841 796** | **4 470 323** | **45,42** | **4 763 472** | **-293 149** |
| **PRÍJMY - VÝDAVKY (P - V)** | **0** | **0** | **177 466** |  | **120 252** | **57 214** |

Plnenie celkových príjmov bolo vo výške **4.647.789,00 €,** príjmová časť rozpočtu bola napĺňaná na **47,23%,** oproti roku 2013 príjmová časť poklesla o **235.935,00 €,** čo predstavuje pokles o **4,83%.** Celkový pokles príjmovej časti bol ovplyvnený výrazným poklesom kapitálových príjmov vo výške **574.686,00 €** a miernym nárastom príjmových finančných operácií vo výške **90.509,00 €.**

Čerpanie celkových výdavkov bolo vo výške **4.470.323,00 €,** výdavková časť rozpočtu bola plnená na **45,23%,** oproti roku 2013 výdavková časť poklesla o **293.149,00 €,** čo predstavuje pokles o **6,15%.** Celkový pokles výdavkovej časti bol ovplyvnený v prevažnej miere poklesom finančných operácií.

Mesto Stará Ľubovňa dosiahlo **k 30.6.2014** **prebytok rozpočtového hospodárenia vo výške 177.466,00 €,** ktorý pozostáva z :

* **prebytku vo výške 398.104,00 € v bežnej časti rozpočtu,**
* **schodku vo výške 445.887,00 € v kapitálovej časti rozpočtu,**
* **prebytku vo výške 225.249,00 € vo finančných operáciách.**

**Bežný rozpočet**

Na základe predloženého materiálu a v zmysle zdôvodnenia položiek jednotlivými členmi komisie považujem **bežné výdavky** za analyzované obdobie primerané, rovnomerne rozvrhnuté v časovom období roka 2014. Vybrané položky vzhľadom na charakter účelu a ročné obdobie budú čerpané v druhom polroku 2014.

V bežnej časti upozorňujem na **menej uspokojivé plnenie vybraných položiek rozpočtu v členení :**

* **Bežné príjmy\_nedaňové príjmy: Príjmy z prenájmu budov;**
* **Bežné príjmy : Granty a transfery – projekty\_príjmy z refundácií.**

**Kapitálový rozpočet**

V oblasti napĺňania **kapitálových príjmov** mesto nesplnilo stanovený zámer aktivity : zabezpečenie zdrojov pre plnenie akcií rozvojového programu mesta, uvedený ukazovateľ je naplnený vo výške **23.702,00 €,** čo predstavuje **0,51%** rozpočtovaných príjmov. V sledovanom období **neboli naplnené rozhodujúce kapitálové príjmy** – vlastné príjmy z predaja majetku a združených prostriedkov, granty a transfery (príjem z predaja garáži na ul. Levočskej, prijem z predaja budov).

Zároveň si dovoľujem upozorniť na **menej uspokojivé plnenie vybraných položiek rozpočtu v členení :**

* **Kapitálové príjmy : Granty a projekty – grant komplexná obnova ZŠ Komenského.**

**V oblasti vynakladania kapitálových výdavkov odporúčam dobre zvážiť ďalšie investičné aktivity, príp. dočasne pozastaviť realizáciu projektov, u ktorých je to technický, organizačne a zmluvne možné, vzhľadom na aktuálny výpadok kapitálových príjmov.**

**Dlhová služba**

Údaje o celkovom dlhu mesta, pričom sa jedná o tzv. "zákonné kritérium", teda dlh podľa § 17 ods. 8) Zákona 583/2004 Z.z. (nezapočítavajú sa záväzky z úverov poskytnutých z bývalých štátnych fondov a Štátneho fondu rozvoja bývania, a tiež záväzky z návratných zdrojov financovania prijatých na zabezpečenie predfinancovania eurofondov). Dlh je uvádzaný v pomere k bežným príjmom za predchádzajúci rok a podľa zákona by nemal presiahnuť úroveň 60 %. Výdavky na splácanie úrokov z úverov sú **hlboko pod stanovenú hranicu, tieto v porovnaní s rokom 2013 klesli, čo je pozitívnym trendom v tejto oblasti.**

**Opatrenia z kontrol plnenia rozpočtu mesta**

V priebehu prvého polroka boli v platnosti opatrenia z kontroly plnenia rozpočtu Mesta Stará Ľubovňa za rok 2013 v počte 4, **pribudlo nové opatrenie**, pripraviť podklady pre možnosť realizácie verejného obstarávania elektronickou aukciou v oblasti energií pre Mesto Stará Ľubovňa a jej príspevkovú organizáciu a rozpočtové organizácie.

**Dodržiavanie vyrovnanosti rozpočtu a závery**

Princíp rozpočtového hospodárenia znamená, že obec je povinná hospodáriť v súlade so schváleným rozpočtom, ktorý sa zostavuje ako vyrovnaný alebo prebytkový. **V priebehu rozpočtového roka musí sledovať vývoj svojho hospodárenia a v prípade potreby prijímať potrebné opatrenia, príp. reagovať na zníženie plnenia rozpočtu v oblasti príjmov viazaním rozpočtových výdavkov a pod.**

Dokument „Kontrola plnenia programového rozpočtu Mesta Stará Ľubovňa a príspevkovej organizácie VPS za prvý polrok 2014“ je spracovaný na **požadovanej odbornej, kvalitatívnej s uvedením číselných a analytických hodnôt, doplnený o textovú časť zhodnotenia dosiahnutého stavu, príp. číselných a štatistických hodnôt so zdôvodnením vykazovaných rozdielov v klesajúcich alebo narastajúcich trendoch položiek**. Hodnotenie programov rozpočtu je spracované veľmi podrobne.

V sledovanom období **neboli naplnené rozhodujúce kapitálové príjmy** – vlastné príjmy z predaja majetku a združených prostriedkov, granty**.** Zároveň došlo k **menej uspokojivému plneniu vybraných položiek rozpočtu v časti bežné príjmy a kapitálové príjmy u vyššie uvedených položiek. Na základe vývoja finančnej situácie Mesta Stará Ľubovňa odporúčam dobre zvážiť ďalšie kapitálové výdavky.**

**Pri vybraných ukazovateľoch čerpania položiek rozpočtu je evidentný výsledok proklamovaných výhod programového viacročného rozpočtovania**. Predmetné hodnotenie b**y malo byť zrejmé z hodnotenia plnenia všetkých programov, aktivít a viditeľné v širšom časovom kontexte, nakoľko takéto hodnotenie môže byť veľmi vhodným nástrojom na manažérske riadenie rozpočtu mesta v dlhšom časovom období.**

Napriek snahe zostaviť reálny rozpočet a podľa neho hospodáriť v priebehu celého rozpočtového roka 2014 sa mesto nevyhne situácií, keď bude musieť do schváleného rozpočtu zasiahnuť a vykonať zmeny, aby zabezpečilo vyrovnanosť rozpočtu ku koncu rozpočtového roka.

Z vyššie uvedených dôvodov a na základe výsledkov hospodárenia z finančného plnenia rozpočtu mesta a rozboru hospodárenia mestskej príspevkovej organizácie Verejnoprospešné služby som listom zo dňa 25.8.2014 odporučil **primátorovi mesta, prijať opatrenia zamerané na oblasť prípravy, spracovania a kontroly stavebného položkového rozpočtu stavebného diela pre zodpovedné plánovanie a čerpanie finančných prostriedkov, za účelom predchádzania nezrovnalostí pri plnení programového rozpočtu mesta.**

**Príspevková organizácia VPS**

Príspevková organizácia Verejnoprospešné služby, p.o. Stará Ľubovňa hospodári, spravuje a udržiava majetok mesta v súlade so zriaďovacou listinou, vykonáva hlavnú činnosť v súlade s požiadavkami mesta a podnikateľskú činnosť za účelom vytvárania zisku.

V prvom polroku 2014 dosiahla kladný hospodársky výsledok vo výške 3.095,84€, prostredníctvom zníženej spotreby zimného materiálu, PHM a energií (priaznivé klimatické podmienky v zimnom období). Organizácia mala uložených 7 opatrení, s ktorými pracovala, v platnosti naďalej ostávajú 4 opatrenia, nové opatrenia neboli navrhnuté.

Hlavný kontrolór k návrhu uznesenia

**o d p o r ú č a**

* zobrať na vedomie kontrolu rozpočtu mesta a rozboru hospodárenia mestskej príspevkovej organizácie k 30.6.2014

**o d p o r ú č a  u l o ž i ť**

* prednostovi mestského úradu, aby prijal opatrenia zamerané na oblasť prípravy, spracovania a kontroly stavebného položkového rozpočtu investičných akcií pre zodpovedné plánovanie a čerpanie finančných prostriedkov, a tak predchádzať nezrovnalostiam pri plnení programového rozpočtu mesta.

V Starej Ľubovni, dňa 11.9.2014 Ing. Ján Šidlovský

hlavný kontrolór