**Odpoveď na interpeláciu z XXXI. rokovania MsZ dňa 19.06.2014**

I n t e r p e l u j ú c i : **Mgr. Michal Šipoš**

1. Žiadam primátora mesta o vysvetlenie, prečo nepodpísal Zmluvu o budúcej zmluve, ktorá bola potrebná k žiadosti o grant s možnosťou postaviť nové detské ihrisko v Starej Ľubovni. Taktiež žiadam o vysvetlenie, čo vás viedlo k podpisu nájomnej zmluvy na obdobie 10 rokov, ktorá povedie k likvidácii ďalšieho detského ihriska (medzi MŠ Tatranská a Supermarketom COOP Jednota).

I n t e r p e l o v a n ý : PaedDr. Biganič

Aj napriek tomu, že už je to, myslím, po tretí krát čo interpelujete to isté, že ste problém spolitizovali, aj napriek tomu, že to bolo vysvetlené, rozdiskutované  na sociálnych sieťach v médiách dožadujete sa môjho pravdivého vysvetlenia. Pravda je len jedna a Vy ju nechcete počuť, Vy mate tu svoju pravdu. Preto som nepodpísal zmluvu o budúcej zmluve, LEBO MESTO JE VIAC AKO POLITIKA,  čo sú Vaše predvolebné slová. Skutočne, záležitostí mestá a jeho občanov sú prioritné a nadradené nad politikárčenie a riešenie si Vašich neuspokojených politických ambícií. Aké sú však vaše skutky? Stačí sa pozrieť na Vaše pôsobenie v mestskom zastupiteľstve a  Vaše hlasovania. Ste zásadne proti všetkému s čím prišlo vedenie mesta, od generálnej opravy ciest v meste, vytvorenie oblastnej organizácie cestovného ruchu, generálnej rekonštrukcie materskej školy na ul. Vsetínska, výstavu detských ihrísk, vybudovanie verejných záchodov v parku gen. Štefánika, atď.  Výpočet by bol oveľa dlhší. Ako mám veriť, že Vaša snaha v prípade Zmluvy o budúcej zmluve  a uchádzanie sa o grand bola úprimná? Prečo ste chceli ihrisko práve tam, prečo ste to vopred nekonzultovali s vedením mesta, ktoré je zodpovedné za exekutívu ? Prečo ste nechceli postaviť ihrisko napr. v Podsadku alebo na inom mieste po koordinácií s vedením mesta. Vy ste sa len chceli uchádzať o grand  s neistým výsledkom. MY SME V MEDZI BLOKOVÝCH PRIESTOROCH pri plavárni DETSKÉ IHRISKO POSTAVILI A SLÚŽI VEREJNOSTI.  Je trúfalé od Vás jedným dychom zamietnuť výstavbu ďalších detských ihrísk a súčasne požadovať podpis Zmluvy o budúcej zmluve o uchádzanie sa o grand na budovanie detského ihriska. SKUTKY  NIE SLOVÁ SÚ PODSTATNÉ. A u Vás mi zatiaľ skutky chýbajú.   
  
Michal Biganič