**S t a n o v i s k o**

**hlavného kontrolóra k prevereniu podmienok na prijatie kapitálového úveru na financovanie projektu rekonštrukcie kina TATRA v Starej Ľubovni „KOCKA“**

V zmysle ustanovenia § 17 ods. 9, zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších zmien a doplnkov dodržanie podmienok na prijatie návratných zdrojov preveruje pred ich prijatím hlavný kontrolór mesta.

Forma úveru : **kapitálový úver**

Účel prijatia a použitia úveru : **prestavba a rekonštrukcia kina TATRA za účelom spolufinancovania projektu „KOCKA“ v rámci grantového programu PL – SK cezhraničnej spolupráce**

Výška úveru : **450.000,00€**

Splátky : **5 resp. 10 rokov, výška splátky závisí od doby návratnosti a podmienok prijatia úveru - návrh zmluvy o poskytnutí úveru, splátkový kalendár**

Obec alebo vyšší územný celok môžu na plnenie svojich úloh prijať návratné zdroje financovania, len ak :

1. celková suma dlhu obce alebo vyššieho územného celku **neprekročí 60 %** skutočných bežných príjmov predchádzajúceho rozpočtového roka a
2. suma ročných splátok návratných zdrojov financovania vrátane úhrady výnosov **neprekročí 25 %** skutočných bežných príjmov predchádzajúceho rozpočtového roka.

Celkovou sumou dlhu obce sa podľa zákona č. 583/2004 Z.z. o rozumie súhrn záväzkov vyplývajúcich zo splácania istín návratných zdrojov financovania ku koncu rozpočtového roka a suma ručiteľských záväzkov obce k 31.12.2013. Do celkovej sumy dlhu obce sa nezapočítavajú :

* záväzky a úvery poskytnutých z bývalých štátnych fondov podľa zákona č. 553/2001 Z.z. o zrušení niektorých štátnych fondov a o niektorých opatreniach súvisiacich s ich zrušením a o zmene a doplnení niektorých zákonov v znení neskorších predpisov a záväzky z úveru poskytnutého zo Štátneho fondu rozvoja bývania na výstavbu obecných nájomných bytov podľa § 5 ods. 1 písm. e) zákona č. 607/2003 Z.z. o Štátnom fonde rozvoja bývania v znení neskorších predpisov vo výške splátok úveru, ktorých úhrada je zahrnutá v cene ročného nájomného za obecné nájomné byty;
* záväzky z návratných zdrojov financovania prijatých na zabezpečenie predfinancovania spoločných programov Slovenskej republiky a Európskej únie najviac v sume nenávratného finančného príspevku poskytnutého na základe zmluvy uzatvorenej medzi obcou a orgánom podľa ustanovenia § 13 ods. 9 zákona č. 539/2008 Z.z. o podpore regionálneho rozvoja.

V súlade s uvedenými pravidlami používania návratných zdrojov financovania Mesto Stará Ľubovňa dosiahlo :

1. **Celková suma dlhu**

Dlhová služba – štruktúra prijatých úverov bez ŠFRB v €



Bežné príjmy za rok 2013 boli dosiahnuté vo výške **7.889.742,00 €.**

K 31.12.2013 je celkový zostatok istín úverov mesta po odpočítaní úverov zo Štátneho fondu rozvoja bývania **(pri zohľadnení vyčerpanej časti úveru na rekonštrukciu a obnovu objektu MŠ Vsetínska** v sume 226.241,00 €) vo výške **656.241,00 €** (430.000,00€ + 226.241,00€), čo predstavuje **podiel dlhu na celkových bežných príjmoch 8,32 %**.

Ak budeme vychádzať zo skutočnosti, že úver na rekonštrukciu a obnovu objektu MŠ Vsetínska bol poskytnutý vo výške 511.000,00 € a dôjde k jeho čerpaniu, bude zostatok istín úverov vo výške **941.000,00€** a**podiel dlhu na celkových bežných príjmoch dosiahne 11,93%.**

V prípade, že do dlhovej služby **pripočítame dlhodobý záväzok (tzv. „skrytý úver“) za asfaltovanie miestnych komunikácií vo výške splátky 81.857,00 €/rok** (obdobie splácania do 31.12.2009), bude zostatok úverov vo výške **1.432.142,00€,** výška bežných príjmov (po odpočítaní grantov a transferu na školstvo vo výške 2.489.842,00€ a nezaplatených ekonomických nájmov za byty ŠFRB vo výške 33.625,51€) bude v celkovej výške **5.366.274,00€**, potom **dosiahne podiel dlhu na celkových bežných príjmov výšku 26,69%.**

V prípade, že do dlhovej služby **pripočítame záväzky k ŠFRB vo výške nesplatených zostatkov úverov k 30.6.2014 vo výške 1.826.813,00€**, bude zostatok úverov vo výške **3.258.955,00 €,** výška bežných príjmov (po odpočítaní grantov a transferu na školstvo vo výške 2.489.842,00€ a nezaplatených ekonomických nájmov za byty ŠFRB vo výške 33.625,51€) dosiahne výška bežných príjmov sumu **5.366.274,00€,** potom **dosiahne podiel dlhu na celkových bežných príjmov výšku 60,73%.**

**Spolu celková suma posudzovaného dlhu v zmysle zákona : 941.000,00 €**

1. **Suma ročných splátok návratných zdrojov financovania**

Suma ročných splátok návratných zdrojov financovania vrátane úhrady výnosov bola vo výške **542.014,00€** (142.840,00€ + 382.925,00€ + 3.026,00€ + 7793,00€ + 4.480,00€) čo predstavuje **6,87 % skutočných bežných príjmov minulého roku.**

Ak zohľadníme jednorazové vyplatenie úverov mesta a nezarátame ho do bežných splátok úveru, tak podiel ročný splátok predstavuje **1,38 %**.

V prípade, že k sume ročných splátok návratných zdrojov financovania vrátane úhrady výnosov (542.014,00€) **pripočítame splátku dlhodobého záväzku za asfaltovanie miestnych komunikácií vo výške ročnej splátky** (81.857,00€), výška bežných príjmov (po odpočítaní grantov a transferu na školstvo vo výške 2.489.842,00€ a nezaplatených ekonomických nájmov za byty zo ŠFRB 33.625,51€), bude vo výške **5.366.274,00€,** potom **hodnota ročných splátok návratných zdrojov financovania dosiahne výšku 11,62%.**

V prípade, že k sume ročných splátok návratných zdrojov financovania vrátane úhrady výnosov (542.014,00€)pripočítame splátku dlhodobého záväzku za asfaltovanie miestnych komunikácií vo výške ročnej splátky (81.857,00€) a **pripočítame predpokladanú výšku splátky úveru ŠFRB za rok 2014 vo výške 62.100,00€**, výška bežných príjmov bude v celkovej sume **5.366.274,00€** (po odpočítaní grantov a transferu na školstvo vo výške 2.489.842,00€ a nezaplatených ekonomických nájmov za byty zo ŠFRB 33.625,51€), potom **hodnota ročných splátok návratných zdrojov financovania dosiahne výšku 12,78%.**

**Spolu posudzovaná celková suma ročných splátok návratných zdrojov financovania vrátane úhrady výnosov v zmysle zákona : 542.014,00€**

V prípade prijatia návratných zdrojov financovania dosiahnu hodnoty :

* celková suma predpokladaného posudzovaného dlhu bude vo výške 1.391.000,00€ zo skutočných bežných príjmov predchádzajúceho rozpočtovaného roka.
* celková suma predpokladaných ročných splátok návratných zdrojov financovania vrátane úhrady výnosov bude vo výške 7,5% zo skutočných bežných príjmov predchádzajúceho rozpočtového roka.

Na základe preverenia zákonných podmienok na prijatie návratných zdrojov financovania **konštatujem**, **že Mesto Stará Ľubovňa ku dňu 18.09.2014 spĺňa obe podmienky zákona č. 583/2004 Z.z. o rozpočtových pravidlách územnej samosprávy** v znení neskorších zmien a doplnkov na prijatie návratných zdrojov financovanie vo výške **450.000,00€.**

V Starej Ľubovni, dňa 11.9.2014 Ing. Ján Šidlovský

hlavný kontrolór