

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo:** XXXII/2014

**Dňa:** 18.09.2014

**K bodu programu:** **č. 7**

**Názov materiálu: Návrh zásad vykonávania kontrolnej činnosti v podmienkach územnej samosprávy Mesta Stará Ľubovňa**

**Materiál obsahuje**: Návrh uznesenia

Dôvodová správa

Návrh zásad vykonávania kontrolnej činnosti v podmienkach územnej samosprávy Mesta Stará Ľubovňa

**Materiál vypracoval a predkladá:** Ing. Ján Šidlovský

hlavný kontrolór

**Podpis: \_\_\_\_\_\_\_\_\_\_\_\_\_\_\_\_\_\_**

**N á v r h u z n e s e n i a**

Mestská zastupiteľstvo v Starej Ľubovni po prerokovaní predloženého materiálu

**s c h v a ľ u j e**

Zásady vykonávania kontrolnej činnosti v podmienkach územnej samosprávy Mesta Stará Ľubovňa.

.

**D ô v o d o v á s p r á v a**

Materiál sa predkladá na rokovanie MsR z dôvodu absencie pravidiel vykonávania následnej finančnej kontroly, nakoľko Smernica č. 2/2012 o finančnej kontrole Mesta Stará Ľubovňa prednostne upravuje postupy vykonávania predbežnej a priebežnej finančnej kontroly.

V súlade s ustanovením § 18e, zákona SNR č. 369/1990 Zb. z. o obecnom zriadení v znení neskorších predpisov, hlavný kontrolór pri výkone kontrolnej činnosti postupuje podľa pravidiel, ktoré ustanovuje osobitný zákon č. 502/2001 Z.z. o finančnej kontrole a vnútornom audite. Základné zásady následnej finančnej kontroly vymedzené v zákone o finančnej kontrole sú doplnené o ďalšie podrobnosti kontrolnej činnosti hlavného kontrolóra.

Mestská rada v Starej Ľubovni po prerokovaní predloženého materiálu odporučila s pripomienkami schváliť Zásady vykonávania kontrolnej činnosti v podmienkach územnej samosprávy Mesta Stará Ľubovňa.

Mestské zastupiteľstvo v Starej Ľubovni na základe ust. § 11 ods. 4 zákona č. 369/1990 Zb. o obecnom zriadení v znení neskorších právnych predpisov a s použitím § 4 ods. 3 a § 18e a následne zákona SNR č. 369/1990 Zb. o obecnom zriadení v znení neskorších právnych predpisov, zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v platnom znení vydáva tieto

**ZÁSADY VyKonávania kontrolnej** č**innosti v podmienkach územnej samoprávy**

**mesta Stará Ľubovňa**

**I. Časť**

**Čl. I.**

**Všeobecné ustanovenia**

1. Účelom týchto zásad je upraviť základné princípy, postupy a výkon vnútornej kontroly podľa zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov (ďalej len „zákon č. 502/2001 Z. z.“), zákona SNR č. 369/1990 Zb. o obecnom zriadení v znení neskorších predpisov (ďalej len „zákon č. 369/1990 Zb. z.“), zákona č. 583/2004 Z. z. o rozpočtových pravidlách územnej samosprávy (ďalej len „zákon č. 583/2004 Z. z.“), zákona č. 431/2002 Z. z. o účtovníctve v znení neskorších predpisov a ďalších osobitných predpisov.

2. Mesto Stará Ľubovňa (ďalej len „mesto“) pri výkone samosprávnych činností utvára účinný systém kontroly a vytvára vhodné organizačné, finančné, personálne a materiálne podmienky na jeho nezávislý výkon. Kontrolný systém spočíva vo finančnej kontrole a inej materiálovej a vecnej kontrole, vrátane štruktúry, metód, postupov a supervízie, dozoru a inšpekcie, ustanovený predstaviteľmi samosprávy v súlade s kontrolnými štandardmi EÚ a so základným právnym rámcom národnej legislatívy, všeobecnými záväznými nariadeniami a vnútornými normami mesta.

3. Kontrola predstavuje systém kontrolujúci plnenie úloh samosprávnych orgánov, jej funkčnosť na všetkých stupňoch riadenia a plnenie povinností zamestnancov samosprávnych a organizačných útvarov.

4. Kontrolná činnosť sa vykonáva vo všetkých organizačných útvaroch mesta. Pri plnení svojich úloh nenahrádza kontrolnú činnosť, ktorú sú povinní organizovať a vykonávať vedúci zamestnanci na všetkých stupňoch riadenia v súlade so zákonom SNR č. 369/1990 Zb. z., zákonom č. 502/2001 Z. z. a podľa ďalších všeobecne záväzných právnych predpisov platných v Slovenskej republike (ďalej len „všeobecne záväzné právne predpisy“) a interných noriem mesta.

5. Kontrola je nástrojom riadenia formou spätnej väzby v súčinnosti so zásadami kontroly, ktorými sú zákonnosť, objektívnosť, vecná správnosť, účelnosť, efektívnosť a hospodárnosť. Odhaľovanie nedostatkov v činnosti orgánov obce a zamestnancov (porušení všeobecne záväzných právnych predpisov, interných aktov) umožňuje nápravu do zákonného stavu, poskytuje informácie o problémových situáciách pri plnení úloh orgánov obce, informuje o rozporoch a medzerách vo všeobecne záväzných právnych predpisoch, neaktuálnosti a iných nedostatkoch v interných aktoch. Kontrola plní preventívnu, represívnu a výchovnú funkciu zároveň.

**Čl. II.**

**Vymedzenie pojmov**

1. Verejné prostriedky sú finančné prostriedky, s ktorými hospodária právnické osoby verejnej správy, verejnými prostriedkami sú aj prostriedky Európskej únie a odvody Európskej únii (zákon č. 523/2004 Z.z. - §3 písm. a).

2. Orgánom verejnej správy je subjekt sektora verejnej správy podľa osobitného predpisu a právnická osoba, ktorej prostredníctvom sa poskytujú prostriedky Európskej únie.

3. Finančným riadením je súhrn postupov orgánu verejnej správy pri zodpovednom a prehľadnom plánovaní, rozpočtovaní, účtovaní, výkazníctve a finančnej kontrole verejných prostriedkov a vlastných prostriedkov mesta, ktorých cieľom je ich hospodárne, efektívne, účinné a účelne využívanie.

4. Kontrolným orgánom je orgán verejnej správy, ktorý vykonáva následnú finančnú kontrolu.

5. Finančnou operáciou je

1. príjem verejných prostriedkov v hotovosti alebo bezhotovostne,
2. použitie (výdaj) verejných prostriedkov v hotovosti alebo bezhotovostne,
3. právny úkon (napr. zmluva),
4. iný právny úkon majetkovej povahy (napr. prevody majetku, nakladanie s ceninami).

6. Hospodárnosťou je minimalizovanie nákladov na vykonanie činnosti alebo obstaranie tovarov, prác a služieb pri zachovaní ich primeranej úrovne a kvality.

7. Efektívnosťou je maximalizovanie výsledkov činnosti vo vzťahu k disponibilným verejným prostriedkom.

8. Účinnosťou je vzťah medzi plánovaným výsledkom činnosti a skutočným výsledkom činnosti vzhľadom na použité verejné prostriedky.

9. Účelnosť je vzťah medzi určeným účelom použitia verejných prostriedkov a skutočným účelom ich použitia.

**Čl. III.**

**Kontrolná činnosť**

1**.** Kontrolnou činnosťou podľa týchto zásad sa rozumie najmä :

* 1. kontrola dodržiavania zákonnosti, účelnosti, účinnosti, hospodárnosti a efektívnosti pri hospodárení a nakladaní s majetkom obce a majetkovými právami obce, ako aj s majetkom obce, ktorý obec užíva podľa osobitných predpisov,
  2. kontrola príjmov, výdavkov a finančných operácií obce,
  3. kontrola vybavovania sťažností a petícií,
  4. kontrola dodržiavania všeobecne záväzných právnych predpisov vrátane všeobecne záväzných nariadení obce,
  5. kontrola dodržiavania interných predpisov obce,
  6. kontrola plnenia uznesení mestského zastupiteľstva,
  7. kontrola dodržiavania ustanovenia § 6 ods. 1 a § 9 zákona č. 502/2001 Z. z. pri vykonávaní priebežnej finančnej kontroly,
  8. dodržanie postupu podľa § 10 zákona o finančnej kontrole pri výkone priebežnej finančnej kontroly,
  9. kontrola splnenia opatrení prijatých na nápravu nedostatkov zistených kontrolou a odstránenie príčin ich vzniku,
  10. kontrola plnenia ďalších úloh ustanovených osobitnými predpismi, napr. zákonom č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov, kontrola dodržania zákonných podmienok obce pri prijatí návratných finančných zdrojov financovania, kontrola dodržiavania zákonných podmienok pri uzatváraní koncesných zmlúv.

2. Kontrolnou činnosťou sa overuje objektívny stav kontrolovaných skutočností a ich súlad so všeobecne záväznými právnymi predpismi. Pri kontrole dodržiavania zákonnosti, účelnosti, účinnosti, hospodárnosti a efektívnosti pri hospodárení a nakladaní s verejnými prostriedkami sa overuje objektívny stav kontrolovaných skutočností a ich súlad s osobitnými predpismi a medzinárodnými zmluvami, ktorými je Slovenská republika viazaná, a na základe ktorých sa Slovenskej republike poskytujú prostriedky zo zahraničia, rozhodnutiami vydanými na základe osobitných predpisov alebo s vnútornými aktmi riadenia, kontroluje sa dodržanie podmienok na poskytnutie verejných prostriedkov a dodržanie podmienok ich použitia.

3. Kontrolná činnosť podľa odseku 2 sa nevzťahuje na konanie, v ktorom o právach, právom chránených záujmoch alebo o povinnostiach právnických osôb alebo fyzických osôb rozhoduje v správnom konaní podľa § 27 zákona SNR č. 369/1990 Zb. z.

4. Postup podľa týchto zásad sa nevzťahuje na kontrolnú činnosť vykonávanú akú súčasť riadenia na všetkých jej stupňoch v rámci kontrolovaných subjektov. Vedúci kontrolovaných subjektov zodpovedajú za vytvorenie a realizáciu funkčného a účinného systému vnútornej kontroly vo svojej pôsobnosti. Rovnako sa postup podľa týchto Zásad nevzťahuje ani na výkon predbežnej a priebežnej finančnej kontroly podľa zákona o finančnej kontrole, ktorý je upravený na podmienky mesta internými predpisom.

**Čl. IV.**

**Kontrolné orgány**

1. Hlavný kontrolór je kontrolným orgánom mesta a má všetky práva a povinnosti vedúceho kontrolného orgánu tak, ako sú vymedzené v zákone o finančnej kontrole.

2. Kontrolu v zmysle týchto zásad vykonávajú :

a) mestské zastupiteľstvo,   
b) primátor mesta,   
c) mestská rada,   
d) komisie mestského zastupiteľstva,

e) hlavný kontrolór,

f) prizvané osoby (ďalej len „kontrolný orgán“).

3. Pri výkone kontroly je kontrolný orgán povinný postupovať tak, aby neboli dotknuté práva a právom chránené záujmy kontrolovaných subjektov.

Mestské zastupiteľstvo

1. Mestské zastupiteľstvo vykonáva kontrolu plnenia úloh, ktoré mu vyplývajú zo zákonov, všeobecne záväzných nariadení a uznesení mestského zastupiteľstva, z vlastnej iniciatívy ako aj na základe stanovísk poslancov, komisií, mestskej rady a stanovísk hlavného kontrolóra.

2. Mestské zastupiteľstvo kontroluje.

1. plnenie všetkých úloh mesta vyplývajúcich z pôsobnosti mesta,
2. zákonnosť, účelnosť a hospodárnosť pri nakladaní s prostriedkami mesta, majetkom mesta a majetkom štátu prenechanom do správy mesta,
3. vybavovanie sťažností, oznámení, podnetov a petícií,
4. plnenie uznesení a všeobecne záväzných nariadení mesta.

3. Kontrolná pôsobnosť mestského zastupiteľstva sa vzťahuje na všetku činnosť mesta ako samosprávneho územného celku.

4. Kontrolu podľa predchádzajúcich ustanovení mestské zastupiteľstvo vykonáva prostredníctvom mestskej rady, komisií, poslancov a hlavného kontrolóra, ktorí kontrolu pre mestské zastupiteľstvo vykonávajú v rámci svojej pôsobnosti, resp. na základe uznesenia mestského zastupiteľstva alebo nariadenia mesta.

5. Mestské zastupiteľstvo prijíma opatrenia na odstránenie nedostatkov, ktoré zistilo kontrolnou činnosťou formou uznesení.

Poslanci mestského zastupiteľstva

1. Poslanci mestského zastupiteľstva uskutočňujú kontrolnú činnosť prostredníctvom zasadaní mestského zastupiteľstva, prácou v komisiách, v mestskej rade alebo aj v osobitných skupinách ustanovených na tento účel a uplatňovaním svojich oprávnení vymedzených osobitným predpisom §25 ods.3 zákona 369/1990 Zb. v znení neskorších predpisov.

2. Poslanci mestského zastupiteľstva sú oprávnení zúčastňovať sa na previerkach, kontrolách, vybavovaniach sťažností, oznámení a petícií občanov.

Primátor mesta

1. Primátor kontroluje činnosť, ktorej výkon je mu zverený do pôsobnosti zákonom, alebo iným všeobecne záväzným právnym predpisom.

2. Na vykonanie kontroly môže primátor mesta písomne poveriť inú osobu v určenom rozsahu.

3. Primátor mesta uplatňuje opatrenia voči vedúcemu zamestnancovi kontrolovaného subjektu za nedostatky zistené kontrolou podľa osobitného predpisu ( zák. 552/2003 o výkone prác vo verejnom záujme)

4. Kontrola vykonávaná podľa predchádzajúceho odseku je súčasťou riadiacej činnosti primátora mesta. Opatrenia na odstránenie nedostatkov určí primátor mesta v rámci svojej kompetencie.

Mestská rada

1. Mestská rada je iniciatívnym, výkonným a kontrolným orgánom mestského zastupiteľstva. Vykonáva kontrolu samosprávnych činností na základe uznesení uložených mestským zastupiteľstvom alebo vlastných uznesení. V prípade zistenia nedostatkov v plnení uznesení súčasne navrhuje opatrenia na ich odstránenie.

2. Na výkon osobitnej kontrolnej akcie si môže mestská rada z vlastných členov ustanoviť kontrolnú skupinu, ktorá sa pri takomto výkone kontroly riadi kontrolným poriadkom týchto zásad, ak nie je účelné postupovať inak so zreteľom na špecifický prístup.

Komisie mestského zastupiteľstva

1. Mestské zastupiteľstvo zriaďuje odborné komisie ako svoje stále dočasné poradné, iniciatívne a kontrolné orgány. Zloženie, pracovnú náplň jednotlivých komisií schvaľuje mestské zastupiteľstvo.

2. Komisie vykonávajú kontrolu plnenia úloh v oblastiach, pre ktoré boli zriadené a v rozsahu určenom mestským zastupiteľstvom, o výsledku kontroly informujú mestské zastupiteľstvo.

3. Na výkon konkrétnej kontrolnej úlohy môže komisia ustanoviť osobitnú skupinu, ktorá o svojej činnosti podáva správu komisii.

**Hlavný kontrolór**

1. Postavenie hlavného kontrolóra upravuje § 18 zákona SNR č. 369/1990 Z. z.,

2. Hlavný kontrolór vykonáva svoju činnosť nezávisle a nestranne.

3. Hlavný kontrolór vykonáva kontrolu v rozsahu ustanovení § 18d zákona SNR č. 369/1990 Z. z.,

b) predkladá mestskému zastupiteľstvu raz za šesť mesiacov návrh plánu kontrolnej činnosti, ktorý musí byť najneskôr 15 dní pred prerokovaním v zastupiteľstve zverejnený spôsobom v obci obvyklým,

c) vypracúva odborné stanoviská k návrhu rozpočtu obce a k návrhu záverečného účtu obce pred jeho schválením v mestskom zastupiteľstve,

d) predkladá správu o výsledkoch kontroly priamo mestskému zastupiteľstvu na jeho najbližšom zasadnutí,

e) predkladá obecnému zastupiteľstvu najmenej raz ročne správu o kontrolnej činnosti, a to do 60 dní po uplynutí kalendárneho roku,

f) spolupracuje so štátnymi orgánmi vo veciach kontroly hospodárenia s prostriedkami pridelenými obci zo štátneho rozpočtu alebo zo štrukturálnych fondov Európskej únie,

h) je povinný vykonať kontrolu, ak ho o to požiada mestské zastupiteľstvo,

i) plní ďalšie úlohy ustanovené osobitným zákonom.

4. Hlavný kontrolór sa zúčastňuje na zasadnutiach mestského zastupiteľstva a obecnej rady s hlasom poradným; môže sa zúčastňovať aj na zasadnutiach komisií zriadených mestským zastupiteľstvom.  
  
5. Hlavný kontrolór je oprávnený nahliadať do dokladov, ako aj do iných dokumentov v rozsahu kontrolnej činnosti podľa § 18d.

6. Hlavný kontrolór je povinný na požiadanie bezodkladne sprístupniť výsledky kontrol poslancom alebo starostovi.

**Prizvané osoby**

1. Na vykonanie kontroly môže hlavný kontrolór prizvať zamestnancov iných orgánov verejnej správy alebo iných právnických osôb alebo fyzické osoby s ich súhlasom, ak je ich odbornosť nevyhnutná alebo ak je to odôvodnené osobitnou povahou kontroly. Účasť prizvaných osôb na kontrole sa považuje za iný úkon vo všeobecnom záujme.

2. Prizvané osoby sú oprávnené vykonávať kontrolu len za základe písomného poverenia na vykonanie kontroly vydaného hlavným kontrolórom.

3. Náklady vzniknuté v súvislosti s vykonávaním kontroly prizvanej osoby uhrádza mesto.

4. Prizvanie zamestnancov iných orgánov verejnej správy alebo iných právnických osôb alebo fyzických osôb podlieha predchádzajúcemu schváleniu mestského zastupiteľstva. Na tento účel musia byť súčasne vyčlenené finančné prostriedky v rozpočte obce, a to vykonaním zmeny rozpočtu.

5. Za náklady podľa odseku 1 sa považuje náhrady mzdy, príp. platu vo výške priemerného zárobku a náhrady podľa osobitného predpisu (napr. zákon č. 283/2002 Z.z. o cestovných náhradách v z.n.p.)

6. Náklady, ktoré vznikli v súvislosti s vykonávaním kontroly v kontrolovanom subjekte, uhrádza kontrolovaný subjekt.

**Čl. V.**

**Kontrolované subjekty a tretie osoby**

1. Kontrolovaným subjektom je orgán verejnej správy a jeho vnútorné organizačné útvary, preddavkové organizácie, iné právnické a fyzické osoby uvedené v §6 ods. 4 zákona č. 502/2001 Z. z., v rozsahu hospodárenia a nakladania kontrolovaného subjektu s verejnými prostriedkami poskytovanými z rozpočtu mesta, a to :

a) mestský úrad vrátane preddavkových organizácií

b) mestská polícia,   
c) rozpočtové a príspevkové organizácie zriadené obcou,   
d) právnické osoby, ktorých zakladateľom je obec alebo v ktorých má obec majetkovú účasť, a iné osoby, ktoré nakladajú s majetkom obce alebo ktorým bol majetok obce prenechaný na užívanie, a to v rozsahu dotýkajúcom sa tohto majetku,   
e) osoby, ktorým boli poskytnuté z rozpočtu obce účelové dotácie, návratné alebo nenávratné finančné výpomoci podľa osobitných predpisov v rozsahu nakladania s týmito prostriedkami (napr. zákon č. 583/2004 o rozpočtových pravidlách územnej samosprávy a o zmene a doplnení niektorých zákonov v znení neskorších predpisov).

f) tretie osoby sú osoby, od ktorých je kontrolný orgán oprávnený vyžadovať predloženie dokladov, poskytnutie informácií a vysvetlení súvisiacich s kontrolou v kontrolovanom subjekte, ak je to nevyhnutné na dosiahnutie účelu a cieľa kontroly.

**II. Časť**

**PRAVIDLÁ KONTROLNEJ ČINNOSTI**

**Čl. VI.**

**Oprávnenia kontrolného orgánu**

1. Zamestnanci kontrolného orgánu sú pri vykonávaní následnej finančnej kontroly oprávnení v nevyhnutnom rozsahu za podmienok ustanovených v osobitných predpisoch.

a) vstupovať do objektu, zariadenia, prevádzky, dopravného prostriedku alebo na pozemok kontrolovaného subjektu, ak sa používajú na zabezpečenie úloh vo verejnom záujme, alebo vstupovať do obydlia, ak sa používa aj na podnikanie alebo vykonávanie inej hospodárskej činnosti a je to nevyhnutné na plnenie úloh podľa tohto zákona,

b) vyžadovať od kontrolovaného subjektu v určenej lehote poskytnutie originálov dokladov, záznamov dát na pamäťových médiách prostriedkov výpočtovej techniky, ich výpisov, vyjadrení a ostatných informácií potrebných na výkon následnej finančnej kontroly,

c) odoberať aj mimo priestorov kontrolovaného subjektu originály dokladov, záznamy dát na pamäťových médiách prostriedkov výpočtovej techniky, ich výpisy a ostatné informácie, ktorých vydanie nie je všeobecne záväzným právnym predpisom zakázané a ktoré sú potrebné na zabezpečenie dôkazov, vrátane iných materiálov nevyhnutných na ďalšie úkony súvisiace s následnou finančnou kontrolou,

d) vyžadovať od kontrolovaného subjektu súčinnosť potrebnú na vykonanie následnej finančnej kontroly, ak nemožno účel následnej finančnej kontroly dosiahnuť inak,

e) vyžadovať od tretej osoby predloženie dokladov, poskytnutie informácií a vysvetlení súvisiacich s následnou finančnou kontrolou v kontrolovanom subjekte a sú oprávnení odobrať doklady a iné materiály, ak je to nevyhnutné na dosiahnutie účelu a cieľa následnej finančnej kontroly,

f) vyžadovať od kontrolovaného subjektu prepracovanie opatrení na nápravu nedostatkov zistených následnou finančnou kontrolou a na odstránenie príčin ich vzniku, ak zamestnanci kontrolného orgánu odôvodnene predpokladajú vzhľadom na závažnosť nedostatkov zistených následnou finančnou kontrolou, že tieto opatrenia budú neúčinné, a predloženie písomného zoznamu týchto opatrení v lehote určenej kontrolným orgánom.

**Čl. VII.**

**Povinnosti kontrolného orgánu**

1. Zamestnanci kontrolného orgánu sú pri vykonávaní následnej finančnej kontroly povinní

a) vopred oznámiť kontrolovanému subjektu predmet, účel a termín začatia následnej finančnej kontroly; ak by oznámením o začatí následnej finančnej kontroly mohlo dôjsť k zmareniu účelu následnej finančnej kontroly, sú povinní oznámenie urobiť najneskôr pri začatí následnej finančnej kontroly,

b) preukázať, že sú oprávnení na vykonanie následnej finančnej kontroly a predložiť preukaz totožnosti alebo služobný preukaz,

c) vydať kontrolovanému subjektu a tretej osobe potvrdenie o odobratí originálov dokladov, písomností a iných materiálov mimo priestorov kontrolovaného subjektu a tretej osoby a zabezpečiť ich riadnu ochranu pred stratou, zničením, poškodením a zneužitím; tieto veci kontrolný orgán vráti tomu, komu sa odobrali, ak nie sú potrebné na ďalší výkon následnej finančnej kontroly alebo na iné konanie podľa osobitných predpisov,

d) oboznámiť kontrolovaný subjekt so správou pred jej prerokovaním a vyžiadať od neho v lehote určenej kontrolným orgánom písomné vyjadrenie ku kontrolným zisteniam uvedeným v správe,

e) preveriť opodstatnenosť námietok ku kontrolným zisteniam uvedeným v správe a zohľadniť opodstatnené námietky v dodatku k správe a oboznámiť s ním kontrolovaný subjekt,

f) písomne oznámiť neopodstatnenosť námietok kontrolovanému subjektu najneskôr do termínu prerokovania správy,

g) prerokovať správu s kontrolovaným subjektom,

h) uložiť v zápisnici o prerokovaní správy (ďalej len „zápisnica“) kontrolovanému subjektu, aby v určenej lehote prijal opatrenia na nápravu nedostatkov zistených následnou finančnou kontrolou a na odstránenie príčin ich vzniku a predložil písomný zoznam týchto opatrení , v určenej lehote predložil písomnú správu o ich splnení, určil zamestnancov zodpovedných za nedostatky zistené následnou finančnou kontrolou a uplatnil voči nim opatrenia podľa osobitného predpisu,

i) odovzdať správu a zápisnicu kontrolovanému subjektu,

j) informovať o kontrolných zisteniach uvedených v správe nadriadený orgán kontrolovaného subjektu,

k) oznámiť podozrenie z trestnej činnosti orgánom činným v trestnom konaní a iné skutočnosti orgánom príslušným podľa osobitných predpisov.

2. Oprávnenia podľa odseku 1 a povinnosti podľa odseku 2 písm. a) až c) a e) sa vzťahujú na prizvané osoby rovnako.

**Čl. XIII.**

**Oprávnenia a povinnosti kontrolovaného orgánu**

1. Kontrolovaný subjekt je oprávnený

a) vyžadovať od zamestnancov kontrolného orgánu a prizvaných osôb preukázanie skutočností podľa [§ 13 ods. 2 písm. b)](http://www.zakonypreludi.sk/zz/2001-502#f5859661),

b) vyžadovať od kontrolného orgánu a prizvanej osoby potvrdenie o odobratí originálov dokladov, záznamov dát na pamäťových médiách prostriedkov výpočtovej techniky, ich výpisov a ostatných informácií potrebných na výkon následnej finančnej kontroly,

c) písomne sa vyjadriť ku kontrolným zisteniam uvedeným v správe v lehote určenej kontrolným orgánom,

d) vyžadovať od kontrolného orgánu odovzdanie správy.

2. Kontrolovaný subjekt a jeho zamestnanci sú povinní za podmienok ustanovených v osobitných predpisoch :

a) vytvoriť podmienky na vykonanie následnej finančnej kontroly a zdržať sa konania, ktoré by mohlo ohroziť jej začatie a riadny priebeh,

b) oboznámiť pri začatí následnej finančnej kontroly kontrolný orgán a prizvanú osobu s bezpečnostnými predpismi, ktoré sa vzťahujú na priestory kontrolovaného subjektu,

c) predložiť kontrolnému orgánu na vyžiadanie výsledky kontrol vykonaných inými orgánmi,[4)](http://www.zakonypreludi.sk/zz/2001-502#f5860212) ktoré majú vzťah k predmetu následnej finančnej kontroly,

d) umožniť kontrolnému orgánu vstup do objektu, zariadenia, prevádzky, dopravného prostriedku alebo na pozemok, ktoré kontrolovaný subjekt používa na zabezpečovanie úloh vo verejnom záujme, alebo vstup do obydlia za podmienok podľa [§ 13 ods. 1 písm. a)](http://www.zakonypreludi.sk/zz/2001-502#f5859650),

e) predložiť v lehote určenej kontrolným orgánom vyžiadané doklady a vyjadrenia, vydať mu na jeho vyžiadanie písomné potvrdenie o ich úplnosti, poskytnúť informácie o predmete následnej finančnej kontroly a poskytnúť súčinnosť na vykonanie následnej finančnej kontroly,

f) dostaviť sa na požiadanie kontrolného orgánu na prerokovanie správy,

g) prijať v určenej lehote opatrenia na nápravu nedostatkov zistených následnou finančnou kontrolou a na odstránenie príčin ich vzniku,

h) predložiť kontrolnému orgánu písomnú správu o splnení opatrení prijatých na nápravu nedostatkov zistených následnou finančnou kontrolou a o odstránení príčin ich vzniku, o určení zamestnancov zodpovedných za nedostatky zistené následnou finančnou kontrolou a o uplatnení opatrení voči nim podľa osobitného predpisu,

i) prepracovať a predložiť kontrolnému orgánu písomný zoznam opatrení na nápravu nedostatkov zistených následnou finančnou kontrolou a na odstránenie príčin ich vzniku, ak kontrolný orgán vyžadoval podľa [§ 13 ods. 1 písm. f)](http://www.zakonypreludi.sk/zz/2001-502#f5859658) ich prepracovanie a predloženie písomného zoznamu týchto opatrení.

3. Kontrolovaný subjekt nie je povinný poskytnúť doklady a písomnosti podľa [§ 13 ods. 1 písm. b)](http://www.zakonypreludi.sk/zz/2001-502#f5859652) a súčinnosť podľa [§ 13 ods. 1 písm. d)](http://www.zakonypreludi.sk/zz/2001-502#f5859654), ak by sa ich poskytnutím porušila zákonom ustanovená povinnosť mlčanlivosti a kontrolovaný subjekt nebol oprávneným orgánom oslobodený od povinnosti mlčanlivosti.

4. Tretia osoba je povinná poskytnúť kontrolnému orgánu súčinnosť v rozsahu podľa [§ 13 ods. 1 písm. e)](http://www.zakonypreludi.sk/zz/2001-502#f5859656).

**Čl. IX.**

**Predpojatosť**

1. Prizvané osoby, ktorým sú známe skutočnosti zakladajúce pochybnosti o ich nepredpojatosti so zreteľom na ich vzťah k predmetu následnej finančnej kontroly alebo ku kontrolovaným subjektom, sú povinní tieto skutočnosti písomne oznámiť kontrolnému orgánu.

2. Vedúci kontrolovaného subjektu môže proti účasti prizvaných osôb na následnej finančnej kontrole podať písomné námietky kontrolnému orgánu s uvedením dôvodu, ak má pochybnosti o nepredpojatosti zamestnancov kontrolného orgánu alebo prizvaných osôb. Podanie námietok nemá odkladný účinok.

3. Prizvané osoby, proti ktorým podal kontrolovaný subjekt námietky podľa odseku 2, sú oprávnené vykonať pri následnej finančnej kontrole len také úkony, ktoré nedovoľujú odklad.

4. Vedúci kontrolného orgánu je povinný rozhodnúť o námietkach podľa odseku 2 najneskôr do troch pracovných dní od ich uplatnenia a písomne oboznámiť s týmto rozhodnutím toho, kto námietku uplatnil. Na rozhodovanie o nepredpojatosti sa nevzťahujú všeobecné predpisy o správnom konaní.

**Čl. X.**

**Dokumentácia z vykonaných kontrol**

1. Dokumentáciu z vykonaných kontrol tvoria :

* + 1. správa o výsledku kontroly (ďalej len „správa“), čiastková správa, priebežná správa alebo dodatok ku správe, ktoré vyhotovujú vtedy, ak kontrolný orgán zistil u kontrolovaného subjektu nedostatky,
    2. záznam o výsledku kontroly, ktorý sa vypracúva vtedy, ak kontrolný orgán nezistil nedostatky.

2. Dokumentácia z vykonaný kontrol obsahuje náležitosti podľa ustanovenia [§](http://www.zakonypreludi.sk/zz/2001-502#f5859647) 17 až 21 zákona o finančnej kontrole.

3. Hlavný kontrolór je povinný na požiadanie bezodkladne sprístupniť výsledky kontrol poslancom mestského zastupiteľstva alebo primátorovi.

**Čl. XI.**

**Ukončenie kontroly**

1. Kontrola je skončená :

* + - 1. odovzdaním záznamu o výsledku kontroly kontrolovanému subjektu, ak kontrolou neboli zistené nedostatky,
      2. prerokovaním správy s kontrolovaným subjektom, ak kontrolou boli zistené nedostatky.

2. Kontrola sa po prerokovaní správy považuje za skončenú aj vtedy, ak sa kontrolovaný subjekt odmietne oboznámiť so správou, písomne sa k nej nevyjadrí alebo odmietne podpísať zápisnicu. Tieto skutočnosti sa uvedú v zápisnici o prerokovaní správy o výsledku kontroly (ďalej len „zápisnica“).

3. Kontrolný orgán je povinný o prerokovaní správy vypracovať zápisnicu, ktorá obsahuje najmä

a) dátum oboznámenia kontrolovaného subjektu so správou,

b) dátum prerokovania správy,

c) za kontrolný orgán meno hlavného kontrolóra a prizvaných osôb a ich podpisy,

d) za kontrolovaný subjekt mená zástupcov kontrolovaného subjektu prítomných na prerokovaní správy a ich podpisy,

e) meno starostu a jeho podpis, ak sa zúčastnil na prerokovaní správy,

c) uloženie povinnosti v určenej lehote prijať opatrenia na nápravu nedostatkov zistených následnou finančnou kontrolou a na odstránenie príčin ich vzniku a predložiť písomný zoznam týchto opatrení,

d) uloženie povinnosti v určenej lehote predložiť kontrolnému orgánu písomnú správu o splnení opatrení na nápravu nedostatkov zistených následnou finančnou kontrolou a o odstránení príčin ich vzniku, o určení zamestnancov zodpovedných za tieto nedostatky a o uplatnení opatrení podľa osobitného predpisu,

e) potvrdenie kontrolovaného subjektu o vrátení dokladov a písomností poskytnutých na vykonanie následnej finančnej kontroly.

**Čl. XII.**

**Porušenie povinností na úseku kontroly**

1. Kontrolný orgán môže pri vykonávaní kontroly uložiť pokutu kontrolovanému subjektu a tretej osobe za nesplnenie povinnosti podľa všeobecne záväzných predpisov a týchto zásad a za zavinené marenie výkonu kontroly.
2. Pri porušení povinností sa postupuje podľa osobitného predpisu, § 25 zákona č. 502/2001 Zb. z. o finančnej kontrole.

**Čl. XIII.**

**Správa hlavného kontrolóra o výsledkoch kontroly**

* 1. Hlavný kontrolór po ukončení kontroly predkladá priamo mestskému zastupiteľstvu na jeho najbližšom zasadnutí správu o výsledkoch kontroly.
  2. Správa o výsledkoch kontroly predkladaná mestskému zastupiteľstvu sa vyhotovuje ako verejný informatívny materiál, ktorý v skrátenej forme sumarizuje predmet kontroly a účel, zistené skutočnosti a kontrolné zistenia. V správe o výsledkoch kontroly môžu byť uvedené aj opatrenia na odstránenie kontrolnou zistených nedostatkov a ich príčin prijaté vedúcim kontrolovaného subjektu, ktoré boli predložené hlavnému kontrolórovi.

**III. Časť**

**Čl. XIV.**

**Spoločné a prechodné ustanovenia**

1. Dokumentácia z vykonaných kontrol a zápisnica o prerokovaní správy o výsledku kontroly sú úradnými písomnosťami, ktoré sa archivujú po dobu 10 rokov. Vyhotovujú sa v troch originálnych vyhotoveniach, z ktorých sa jedno vyhotovenia odovzdáva kontrolovanému subjektu, jedno primátorovi mesta a jedno vyhotovenie si necháva kontrolný orgán. Ich ďalšie rozširovanie je bez súhlasu hlavného kontrolóra neprípustné.

2. Poskytovanie informácie o priebežných zisteniach počas výkonu kontroly je neprípustné.

**Čl. XV.**

Tieto zásady boli schválené uznesením mestského zastupiteľstva č. .................. zo dňa 18.9.2014 a nadobúdajú účinnosť dňa 1.10.2014.

V Starej Ľubovni, dňa 18.9.2014 PaedDr. Michal Biganič primátor mesta

ZOZNAM ZÁKLADNÝCH ZÁKONOV

Zákon SNR č. 369/1990 Z. z. o obecnom zriadení, v znení neskorších predpisov

Zákona č. 502/2001 Z. z. o finančnej kontrole a vnútornom audite, v znení neskorších predpisov

Zákon č. 10/1996 Z. z. o kontrole v štátnej správe, v znení neskorších predpisov

Zákon č. 278/1993 Z. z. o správe majetku štátu, v znení neskorších predpisov

Zákon č.152/1998 Z. z. o sťažnostiach, v znení neskorších predpisov

Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, v znení neskorších predpisov

Zákon č. 583/2004 Z. z. o rozpočtových pravidlách územnej samosprávy, v znení neskorších predpisov

Zákon č. 431/ 2002 Z. z. o účtovníctve, v znení neskorších predpisov

Zákon č. 283/2002 Z. z. o cestovných náhradách, v znení neskorších predpisov

Zákon č. 448/2008 Z. z. o sociálnych službách, v znení neskorších predpisov

Zákon č. 563/2009 Z. z správe daní (daňový poriadok) a o zmene a doplnení niektorých zákonov

Zákon č. 25/2006 Z. z o verejnom obstarávaní a o zmene a o doplnení niektorých zákonov